CELEX: 32012R0972
Language: lt
Date: 2012-07-16 00:00:00
Title: 2012 m. liepos 16 d. Tarybos reglamentas (ES) Nr. 927/2012 dėl neišnaudotų žvejybos galimybių skyrimo pagal Protokolą, kuriuo nustatomos Europos bendrijos ir Danijos Vyriausybės bei Grenlandijos Vietinės Vyriausybės žvejybos partnerystės susitarime numatytos žvejybos galimybės ir finansinis įnašas, termino nustatymo

23.10.2012   
            
            
               LT
            
            
               Europos Sąjungos oficialusis leidinys
            
            
               L 293/1
            
         TARYBOS REGLAMENTAS (ES) Nr. 927/2012
   2012 m. liepos 16 d.
   dėl neišnaudotų žvejybos galimybių skyrimo pagal Protokolą, kuriuo nustatomos Europos bendrijos ir Danijos Vyriausybės bei Grenlandijos Vietinės Vyriausybės žvejybos partnerystės susitarime numatytos žvejybos galimybės ir finansinis įnašas, termino nustatymo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               2007 m. birželio 28 d. Taryba priėmė Reglamentą (EB) Nr. 753/2007 dėl Europos bendrijos ir Danijos Vyriausybės bei Grenlandijos Vietinės Vyriausybės žvejybos partnerystės susitarimo sudarymo (1);
            
         
               (2)
            
            
               kadangi dabartinis Protokolo, kuriuo nustatomos Europos bendrijos ir Danijos Vyriausybės bei Grenlandijos Vietinės Vyriausybės žvejybos partnerystės susitarime numatytos žvejybos galimybės ir finansinis įnašas (2) (toliau – dabartinis Protokolas), galiojimas baigiasi 2012 m. gruodžio 31 d., 2012 m. vasario 3 d. buvo parafuotas naujas Protokolas. Pagal naująjį Protokolą ES žvejybos laivams suteikiamos žvejybos Grenlandijos vandenyse galimybės;
            
         
               (3)
            
            
               Taryba priėmė Sprendimą 2012/653/ES (3) dėl naujojo Protokolo pasirašymo ir laikino taikymo;
            
         
               (4)
            
            
               pagal 2008 m. rugsėjo 29 d. Tarybos reglamento (EB) Nr. 1006/2008 dėl Bendrijos žvejybos laivų žvejybos veiklos ne Bendrijos vandenyse leidimų ir trečiųjų šalių laivų žvejybos galimybių Bendrijos vandenyse (4) 10 straipsnio 1 dalį, jei paaiškėja, kad žvejybos leidimų skaičius arba Sąjungai pagal dabartinį Protokolą skirtos žvejybos galimybės nėra visiškai išnaudojami, Komisija apie tai informuoja atitinkamas valstybes nares. Jei iki Tarybos nustatyto termino atsakymo negaunama, tai laikoma patvirtinimu, kad atitinkamos valstybės narės laivai atitinkamu laikotarpiu ne visiškai išnaudoja savo žvejybos galimybes. Todėl Taryba turėtų nustatyti tą terminą;
            
         
               (5)
            
            
               atsižvelgiant į tai, kad dabartinis Protokolas baigia galioti 2012 m. gruodžio 31 d. ir kad naujas Protokolas turi būti laikinai taikomas nuo 2013 m. sausio 1 d., šis reglamentas turėtų būti taikomas nuo 2013 m. sausio 1 d.,
            
         PRIĖMĖ ŠĮ REGLAMENTĄ:
   1 straipsnis
   1.   Jei žvejybos leidimų paraiškos, kurias valstybės narės iki šio reglamento priede nurodytos datos pateikė pagal Protokolą, kuriuo nustatomos Europos bendrijos ir Danijos Vyriausybės bei Grenlandijos Vietinės Vyriausybės žvejybos partnerystės susitarime numatytos žvejybos galimybės ir finansinis įnašas, neapima tuo Protokolu nustatytų visų metinių atitinkamų išteklių žvejybos galimybių, Komisija pagal Reglamento (EB) Nr. 1006/2008 10 straipsnį svarsto kitų valstybių narių pateiktas paraiškas.
   2.   Reglamento (EB) Nr. 1006/2008 10 straipsnio 1 dalyje nurodytas terminas yra 10 darbo dienų.
   3.   Komisija valstybes nares informuoja apie kiekvienų priede nurodytų išteklių žvejybos galimybių išnaudojimo lygį, remdamasi licencijų paraiškomis, kurios gautos ne vėliau kaip:
   
               a)
            
            
               likus vienam mėnesiui iki priede nustatytos datos ir
            
         
               b)
            
            
               iki priede nustatytos datos.
            
         2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis taikomas nuo 2013 m. sausio 1 d.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2012 m. liepos 16 d.
      
         
            Tarybos vardu
         
         
            Pirmininkas
         
         S. ALETRARIS
      
   
   
      (1)  OL L 172, 2007 6 30, p. 1.
   
      (2)  OL L 172, 2007 6 30, p. 9.
   
      (3)  Žr. šio Oficialiojo leidinio p. 4.
   
      (4)  OL L 286, 2008 10 29, p. 33.
   
      PRIEDAS
      1 straipsnio 1 ir 3 dalyse nurodyta data:
      
                  Ištekliai
               
               
                  Data
               
            
                  Šiaurinės dryžakojės krevetės ICES XIV ir V parajoniuose
               
               
                  Rugpjūčio 1 d.
               
            
                  Juodieji paltusai ICES XIV ir V parajoniuose
               
               
                  Rugsėjo 15 d.
               
            
                  Atlantiniai paltusai ICES XIV ir V parajoniuose ir NAFO 1 parajonyje
               
               
                  Rugsėjo 1 d.
               
            
                  Juodieji paltusai NAFO 1 parajonyje – į pietus nuo 68° šiaurės platumos
               
               
                  Spalio 15 d.
               
            
                  Šiaurinės dryžakojės krevetės NAFO 1 parajonyje
               
               
                  Spalio 1 d.
               
            
                  Pelaginiai paprastieji jūriniai ešeriai ICES XIV ir V parajoniuose ir NAFO 1F parajonyje
               
               
                  Rugsėjo 1 d.
               
            
                  Dugniniai paprastieji jūriniai ešeriai ICES XIV ir V parajoniuose ir NAFO 1F parajonyje
               
               
                  Rugsėjo 1 d.
               
            
                  Snieginiai krabai NAFO 1 parajonyje
               
               
                  Spalio 1 d.
               
            
                  Atlantinės menkės ICES XIV parajonyje ir NAFO 1 parajonyje
               
               
                  Spalio 31 d.